Ryzawa

Ryzawa (němsce Riesa; serbsce tež Rěža) je sakske wulke wokrjesne město w Mišnjanskim wokrjesu. Leži při Łobju na sewjeru swobodneho stata, blisko braniborskeje hranicy. Město namaka so w rěčnym wobłuku Łobja při wuliwje rěčki Dolnica, něhdźe 45 km sewjerozapadnje Drježdźan a 60 kilometrow wuchodnje Lipska.

Prěnjotnje słowjanske sydlišćo při rěce naspomni so prěni raz w lěće 1119 jako Reszoa (słowjansce Rězowe) w pismje bamža Calixta II. składnostnje poswjećenja prěnjeho klóštra Mišnjanskeho markhrabinstwa. Dźensniša forma městnostneho mjena bu najprjedy w lěće 1451 wužiwana. 1623 dósta Ryzawa měšćanske prawa, kotrež so pak bórze zaso zhubja. Hač do natwarjenja železniskeje čary w 19. lětstotku a z tym zwjazaneho spěšneho wuwiwanja wosta Ryzawa relatiwnje njewuznamne wikowanske sydlišćo, potom dóstanje w lěće 1859 znowa status města - wot lěta 1952 samo wokrjesneho města. Do dźensnišeho leži město při železniskimaj čaromaj Berlin-Kamjenica a Drježdźany-Lipsk.

Wyši měšćanosta Ryzawy je wot 2014 Marco Müller (CDU).

Nadregionalnje znate je město tež dla tam produkowanych nudlow (Riesaer Teigwaren) a šwabličkow. Za čas NDR bě Ryzawa sydło najwjetšeho metalurgiskeho kombinata republiki, kotryž měješe wokoło 13.000 sobudźěłaćerjow.

 Wotkaz 

 Žórła 

Kategorija:Město w Sakskej
Kategorija:Sydlišćo při Łobju
Kategorija:Prěnje naspomnjenje 1119
Kategorija:Sydlišćo w Mišnjanskim wokrjesu
Kategorija:Wulke wokrjesne město w Sakskej